Pastele sunt preferatele multor persoane. Adevărul este că sunt delicioase cu toate acele sosuri de brânză, de roșii, pesto, ciuperci sau chiar cu carne.
Pastele însă fac parte din categoria făinoaselor, despre care se știe că îngrașă, deoarece sunt bogate în carbohidrați. Și știm cu toții că acești carbohidrați duc, inevitabil, la acumularea kilogramelor în plus.
Sunt sau nu pastele bune pentru dietă?
Răspunsul este simplu! Depinde de tipul de paste și cu ce le combini. Alegerea cea mai sănătoasă o constituie pastele integrale, care trebuie fierte al dente. Dacă sunt consumate în cantități moderate, alături de legume și fără sosuri cu consistență calorică mare, nu vor duce la îngrășare. Problema apare însă în momentul în care sosurile sunt grase, conțin prea multe proteine, nu consumi legume și mănânci o cantitate prea mare de paste.
"Dacă sunt consumate în cantitate mare și foarte frecvent, pastele pot să îngrașe. Sunt o sursă de calorii cu multe glucide și, dacă nu suntem atenți la porție și frecvență, ne pot îngrașă. Mai mult de 150 g de paste la o masă, deja înseamnă exces. Este ideal dacă le consumăm la masa de prânz, și nu să avem o porție mare de paste la cină.
Contează mult și tipul de paste. Dacă sunt paste din făină albă, rafinată și fierte îndelung, sunt un pericol mai mare decât pastele integrale fierte al dente. Important este să avem o porție mică de paste, alături de multe legume și o sursă modestă de proteine. Asta ar fi rețetă ideală. Mare atenție și la sos pentru că acesta poate amplifica dezastrul, dacă este un sos alb, cu unt și brânză. Este mai bine să alegeți un sos simplu, pe bază de sos de roșii. De 2-3 ori pe săptămână este în regulă să consumăm paste, în special la masa de prânz.", a declarat medicul nutriționist Ruxandra Plesea, potrivit dcmedical.ro